b'\n_START_ARTICLE_\nBernard Ambro\xc5\xbei\xc4\x8d\n_START_SECTION_\n\xc5\xbdivljenjepis\n_START_PARAGRAPH_\nAmbro\xc5\xbei\xc4\x8d je kot fran\xc4\x8di\xc5\xa1kan \xc5\xa1tudiral teologijo in bil leta 1915 v Mariboru posve\xc4\x8den. Po posve\xc4\x8denju je najprej v Mariboru slu\xc5\xbeboval kot katehet, nato je mesto kateheta prevzel na \xc2\xbbredovni gimnaziji\xc2\xab\xc2\xa0v Kamniku in isto\xc4\x8dasno \xc5\xa1tudiral na Filozofski fakulteti v Ljubljani. Od leta 1925 do 1955 je deloval v ZDA, kjer je med drugim v Lemontu blizu Chicaga ustanovil sredi\xc5\xa1\xc4\x8de slovenskih fran\xc4\x8di\xc5\xa1kanov. Leta 1945 je organiziral pomo\xc4\x8d slovenskim rojakom in po letu 1948 na\xc5\xa1im emigrantom v ZDA. Leta 1955 se je kot pastoralni delavec pridru\xc5\xbeil slovenskim izseljencem v Avstraliji. \xc5\xbde leta 1929 je v ZDA ustanovil Baragovo zavezo, katere osnovni namen je bila beatifikacija \xc5\xa1kofa Barage, v Avstraliji pa je z istim namenom izdajal Baragov svetilnik.\n_START_SECTION_\nLiterarno delo\n_START_PARAGRAPH_\nAmbro\xc5\xbei\xc4\x8d je leta 1921 v Ljubljani stanovil mladinski list Orli\xc4\x8d in vanj do 1925 pisal \xc4\x8drtice in pesmi. Med bivanjem v ZDA je objavljal, zlasti povesti, v listu Ave Marija (list je izhajal v Lemontu). Svoj \xc5\xbeivljenjepis je opisal v delu Ali k fran\xc4\x8di\xc5\xa1kanom ali v Ameriko in ga objavljal v avstralskem mese\xc4\x8dniku Misli katerega je tudi sam urejal.'